Anders Aukland rykket til Birken-seier
For noen handler Birken om å teste egne skiferdigheter. For andre er det bare seieren som teller. Anders Aukland tok sin fjerde seier totalt og sin andre på rad i det tradisjonsrike rennet. - Det er et tøft skirenn og jeg visste det ville bli gått hardt fra start. Mange ville skille seg ut tidlig, men snøværet gjorde at vi var en gruppe lenge. Inn mot mål rykket jeg og fikk kontrollere inn, sier Aukland til NRK.I lørdagens utgave var det Espen Harald Bjerke som ledet rennet lenge, men ganske nøyaktig 20 kilometer fra mål tok Anders Aukland og Eldar Rønning ham igjen. De tre gikk sammen i tet i noen kilometer, men så stakk Rønning og Aukland i fra. Med drøyt ti kilometer igjen var de to godt over minuttet foran konkurrentene. Bjerke kom tilbake Men da det nærmet seg avslutningen på rennet hadde Bjerke kjempet seg tilbake i front. Dermed var det en trio som staket seg mot mål de siste fem kilometerne. Aukland og Rønning gjorde begge forsøk på å rykke, men ikke før det gjensto to kilometer fikk førstnenvte en luke. - Anders er rå på stakingen på slutten. Jeg hadde krampe i armene den siste kilometeren og selv om jeg hadde mye bedre ski enn ham var han sterkere enn meg, sier Eldar Rønning til NRK. Det ble etter hvert mange meter og den siste kilometeren var en Auklands seier aldri truet. - Jeg skjønte at han ville fortsette å rykke til han fikk en luke, men hadde håpet å være med. Det klarte jeg ikke, sier Rønning. Han måtte nøye seg med å stikke fra Bjerke og ta annenplassen.Sveitsiske Seriana Boner vant kvinneklassen i rennet. Hun var langt foran konkurrentene og tok sin tredje strake seier på like mange forsøk i Birkebeineren.1. Anders Aukland 2. Eldar Rønning + 12,3 sekunder 3. Espen Harald Bjerke + 23,3 4. Jørgen Aukland + 51,8 5. Jörgen Brink + 54,4
For fjerde gang vant Anders Aukland (40) Birkebeineren. I mål etter 54 kilometer så han knapt sliten ut.